L'Ajuntament Llíria podria estalviar més d'un 20% en la seua factura elèctrica
06 de juny de 2018

El grup d'investigació de TICs contra el Canvi Climàtic de l'Institut Universitari ITACA ha presentat hui a l'alcalde Manolo Civera i tècnics municipals tots els resultats del projecte SimBioTIC que desenvolupa l'Ajuntament de Llíria en cooperació amb la Universitat Politècnica de València.

Esta iniciativa oferix una estratègia d'eficiència en la generació i consum d'energia tèrmica per als edificis públics en el municipi a través d'una xarxa de calor centralitzada (district heating) inicialment en la zona del Pla de l'Arc i subministrada per biomassa d'origen renovable i gestió sostenible. L'estudi conclou que el total de biomassa disponible en el municipi cobrix amb escreix la demanda d'energia tèrmica dels centres municipals, la qual cosa permetria en el futur ampliar el projecte de calefacció i aigua calenta a llars englobades en la xarxa.

També s'ha presentat un full de ruta jurídica, així com les modalitats reguladores i administratives per a l'agregació de demanda i compra en pool de l'energia elèctrica des de l'Ajuntament de Llíria, seguint l'exemple d'altres municipis pioners a Espanya, com Barcelona o Madrid. L'anàlisi de les instal·lacions municipals ha servit per a plantejar la creació d'un sistema de comercialització pública d'energia elèctrica i lluita contra la pobresa energètica a la localitat edetana.

Esta proposta ha avaluat un estalvi potencial de més del 20% en la factura elèctrica de l'Ajuntament. Açò va directament associat a la reducció directa d'emissions de CO2 i a la mitigació del canvi climàtic.

D'altra banda, la Plataforma Digital i Participació Ciutadana aposta per la creació d'una infraestructura digital a Llíria basada en la xarxa SimBioTIC i recolzada amb la presa de dades per control remot i sensors de monitorització en temps real, junt amb processos de presa de decisió basats en algoritmes intel·ligents. A més, la plataforma desenvolupada permet la participació activa dels ciutadans per mitjà de votacions i debats.

L'objectiu de SimBioTIC és convertir a Llíria en una ciutat intel·ligent (Smart City) per mitjà de mesures de transició energètica, reducció de les emissions de gasos d'efecte d'hivernacle, la millora de la qualitat de vida de la ciutadania, l'estalvi de fons públics i les oportunitats per a les empreses locals. Les conclusions finals del projecte es presentaran públicament en el mes d'octubre.